b'\n_START_ARTICLE_\nLong-Term Capital Management\n_START_PARAGRAPH_\nLong-Term Capital Management L.P. (LTCM) - apribotos rizikos fondas, \xc4\xafkurtas 1994 metais. Fondo veikla buvo labai s\xc4\x97kminga, vidutin\xc4\x97 metin\xc4\x97 gr\xc4\x85\xc5\xbea buvo daugiau nei 40\xc2\xa0% per metus. Ta\xc4\x8diau, daugiausia d\xc4\x97l Rusijos finans\xc5\xb3 kriz\xc4\x97s, fondas 1998 metais patyr\xc4\x97 daugiau nei 4,6 milijardo JAV doleri\xc5\xb3 nuostoli\xc5\xb3 ir 2000 metais buvo likviduotas.\n_START_SECTION_\nIstorija\n_START_PARAGRAPH_\nSalomon Brothers investicinio banko arbitra\xc5\xbeo skyriaus vadovas, John Meriwether buvo priverstas palikti bank\xc4\x85. Po kurio laiko jis \xc4\xafsteig\xc4\x97 LTCM apribotos rizikos fond\xc4\x85 ir pasikviet\xc4\x97 geriausius Salomon Brothers arbitra\xc5\xbeo skyriaus darbuotojus bei gabiausius finans\xc5\xb3 profesorius, matematikus ir net kelis Nobelio Prizo Laureatus. Pats fondo valdytojas buvo \xc4\xaftakingas ir tur\xc4\x97jo pa\xc5\xbein\xc4\x8di\xc5\xb3 tarp i\xc5\xa1kili\xc5\xb3 finansinink\xc5\xb3. 1994 metais John Meriwether \xc4\xafsteigtas LTCM fondas buvo surink\xc4\x99s apie milijard\xc4\x85 JAV doleri\xc5\xb3 pradin\xc4\x97ms investicijoms. Bankai \xc5\xa1iam fondui skolindavo pinigus labai palankiom s\xc4\x85lygom, o u\xc5\xbe sudaromus sandorius jie nepra\xc5\xa1ydavo u\xc5\xbestato. Tokiu b\xc5\xabdu fondas gal\xc4\x97jo smarkiai pasididinti svert\xc4\x85. Fondas pagrindine u\xc5\xbesiim\xc4\x97 obligacij\xc5\xb3 arbitra\xc5\xbeu, bet ar\xc5\xa1\xc4\x97jant konkurencijai, prad\xc4\x97jo skverbtis \xc4\xaf vis rizikingesnes sritis. Kelerius metus i\xc5\xa1 eil\xc4\x97s fondas net netur\xc4\x97jo nuostoling\xc5\xb3 m\xc4\x97nesi\xc5\xb3, o tai savo ruo\xc5\xbetu paskatino fondo valdytojus dar labiau rizikuoti. Fondas rod\xc4\x97 \xc4\xafsp\xc5\xabdingus rezultatus iki pat 1998 met\xc5\xb3, bet paskui finans\xc5\xb3 rinkas sukr\xc4\x97t\xc4\x97 Azijos valiut\xc5\xb3 kriz\xc4\x97 ir Rusijos finans\xc5\xb3 kriz\xc4\x97, kuri\xc5\xb3 metu apribotos rizikos fondas patyr\xc4\x97 \xc5\xbeiaurius nuostolius. Per kelis m\xc4\x97nesius LTCM fonde investuoti pinigai suma\xc5\xbe\xc4\x97jo 92 procentais. FED, JAV centrinis bankas nenor\xc4\x97damas, kad finans\xc5\xb3 rinkas i\xc5\xa1tikt\xc5\xb3 visi\xc5\xa1kas krachas, sukviet\xc4\x97 did\xc5\xbeiausi\xc5\xb3 bank\xc5\xb3 vadovus ir paskatino juos \xc4\xafne\xc5\xa1ti papildom\xc5\xb3 le\xc5\xa1\xc5\xb3, kurios buvo skirtos i\xc5\xa1vestini\xc5\xb3 priemoni\xc5\xb3 likvidavimui - j\xc5\xb3 bendra rinkos vert\xc4\x97 siek\xc4\x97 ma\xc5\xbedaug 1 trilijon\xc4\x85 JAV doleri\xc5\xb3. Fondas buvo i\xc5\xa1gelb\xc4\x97tas, bankininkai atgavo savo pinigus, o investuotojai tik dal\xc4\xaf. Beje, fondo valdytojai prarad\xc4\x99 kr\xc5\xabv\xc4\x85 pinig\xc5\xb3, v\xc4\x97liau s\xc4\x97kmingai \xc4\xafk\xc5\xabr\xc4\x97 kit\xc4\x85 fond\xc4\x85 ir net pritrauk\xc4\x97 kelis buvusius investuotojus.'